**CONCURSO “DESAFÍO SCQ”**

**Bases de participación**

1. **OBXECTIVO**

O Concello de Santiago de Compostela convoca este concurso coa fin de fomentar a cultura emprendedora entre o estudantado e xerar vínculos entre estudantes e empresas da cidade de Santiago de Compostela.

Preténdese aportar un coñecemento temperán do mundo empresarial e un contacto con el, así como axudar a entender o papel do empresariado na comunidade. Asemade búscase fomentar os valores da cultura emprendedora entre a mocidade.

No citado concurso premiaranse aquelas solucións aportadas polos grupos de estudantes que deseñen as propostas máis creativas, máis sociais e mellor presentadas.

1. **ACEPTACIÓN DAS BASES**

A participación no Concurso supón a aceptación das súas bases en todos os termos. O recoñecemento como participante válido queda suxeito ao cumprimento dos requisitos establecidos no apartado 3 destas bases.

1. **PERSOAS BENEFICIARIAS**

A convocatoria do presente Concurso está aberta a todo o alumnado de 3º e 4º da ESO, Bacharelato e Formación Profesional do Concello de Santiago de Compostela, que conformen un grupo de 4 ou 5 membros, titorizados por un/ha docente do seu centro para desenvolver un dos desafíos propostos.

1. **DOCUMENTACIÓN, MODO DE PRESENTACIÓN E PRAZO**

As solicitudes de participación deberán realizarse mediante o envío debidamente cumplimentado do formulario de inscrición, que poderá descargarse na web [www.cersiaempresa.org](http://www.cersiaempresa.org) ao correo electronico desafioscq@santiagodecompostela.org. Cada docente pode titorizar a máis dun grupo.

O prazo de inscrición rematará o día 27 de marzo de 2015inclusive.

Posteriormente a organización comunicaralle a súa aceptación no concurso e lle remitirá un listado de posibles desafíos para que cada grupo escolla un deles. Una vez recibido este listado cada grupo terá un prazo de3 días hábiles para comunicar á organización o desafío escollido.

Cada grupo deberá presentar a súa solución a través dos procedementos indicados na web [www.cersiaempresa.org](http://www.cersiaempresa.org)do concurso ata o día 6 de maio de 2015.

1. **CRITERIOS DE SELECCIÓN E PREMIOS**

A organización do Concurso escollerá como máximo 6 grupos finalistas que recibirán unha comunicación oficial o día 8 de maio. Cada grupo deberá preparar a súa presentación pública para o acto final deste concurso que se celebrará na primeira semana do mes de xuño en Santiago Compostela.

O día do evento final estará presente un xurado composto por un mínimo de 5 membros en representación das Concellerías de Educación e Economía do Concello de Santiago, organización do Concurso e entidades empresariais de Santiago de Compostela.

O xurado seleccionará as solucións máis innovadoras, máis sociais e mellor presentadas segundo os seguintes criterios:

1. Alcance da proposta
2. Grao de innovación da idea
3. Sostibilidade da proposta
4. Orixinalidade, deseño e calidade da presentación da proposta.

Os grupos finalistas presentaran as súas solucións o día do evento final nun acto que se celebrará en Santiago de Compostela ao que poderán asistir todas as persoas participantes. Nese mesmo acto farase entrega dos seguintes premios:

* Premio á solución máis innovadora
* Premio á solución máis social
* Premio á solución mellor presentada

Os membros dos grupos seleccionados serán premiados cunha tableta dixital cada un e o centro ao que esté vencellado recibirá un ordenador portátil.

1. **CALENDARIO**
* Prazo de inscrición: do 12 de marzo ao 27 de marzo de 2015, ambos inclusive.
* Selección do desafío: Máximo ata o 6 de abril de 2015.
* Entrega de propostas: máximo 6 de maio.
* Selección e comunicación dos finalistas: máximo 8 de maio.
* Presentación das propostas, fallo e entrega de premios no acto final do Concurso primeira semana de xuño de 2015.
1. **COMPROMISO DAS PERSOAS PARTICIPANTES**

As persoas participantes darán o seu consentimento expreso e autorización á organización en relación cos seus datos persoais para que poidan ser tratados e incorporados aos seus arquivos co obxecto de xestionar a relación que manteñan.

As persoas participantes poderán exercer os dereitos de acceso, rectificación, cancelación e oposición mediante comunicación escrita dirixida a desafioscq@santiagodecompostela.org

Os proxectos gañadores serán completa responsabilidade dos equipos que os presentasen ao concurso.

Os equipos comprométense a que os proxectos presentados a este concurso sexan orixinais e non fosen presentados a ningún outro proceso de selección ou premio. A que as súas ideas e solucións non vulneran de xeito algún, nin permiten de xeito directo ou indirecto, a vulneración de calquera norma vixente, e que en medida algunha vulneran ou fan uso de dereitos de terceiros, sen o correspondente permiso, autorización ou consentimento por escrito ou, en todo caso, de modo acreditable, en relación ás normas de Propiedade Intelectual e Industrial e outras que resultaran aplicables.

Todos os grupos finalistas deberán participar e presentar a súa proposta no evento final, facilitando a atención ás peticións dos medios de comunicación que puideran xurdir entre o anuncio dos grupos finalistas e o acto final.

Co obxecto de que a organización poida dar a máxima difusión do concurso, todas as persoas participantes dan a súa autorización (ben individualmente, ben como centro) para o uso da súa imaxe (fotografías, vídeos,...) no desenvolvemento do proxecto.

Asemade, todo grupo participante permite expresamente á organización do Concurso a que poida divulgar un resumo das ideas ou proxectos propostos nos medios que crea oportunos.

1. **SOLUCIÓN DE POSIBLES CONTROVERSIAS**

Calquera controversia que puidera xurdir entre os grupos participantes e a Organización do Concurso en relación a súa participación, así como calquer outra xurdida de relacións derivadas entre os grupos participantes e a Organización (que non poidera solucionarse de xeito amistoso), quedará sometida á lexislación española vixente que resulte de aplicación a aos Xulgados e Tribunais competentes de Santiago de Compostela.